ORDE do 1 de xuño de 2004 pola que se convocan axudas de formación en réxime de empresa tutelada para os alumnos do Instituto Galego de Formación en Acuicultura da Illa de Arousa (Igafa).
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 10/06/2004

O tránsito á vida laboral é un dos aspectos máis relevantes nos novos enfoques da formación profesional. Dentro das iniciativas que se teñen revelado como máis eficaces para producir con éxito ese tránsito está o modelo de empresa tutelada, no que a entidade formadora facilita un período de práctica laboral nun ámbito de empresa ficticia, no que se reproducen os medios e procesos de produción e xestión reais, pero na que a titularidade dos medios de produción é da administración responsable do proceso de formación.
Como experiencia innovadora dese tipo comezaron a funcionar no exercicio de 2000 dúas empresas tuteladas no Instituto Galego de Formación en Acuicultura da Illa de Arousa, dedicadas á produción de cría de bivalvos.
Resulta necesario proseguir con ese período de práctica laboral e seleccionar os alumnos participantes nese itinerario de perfeccionamento profesional e adxudicarlles unha bolsa de axuda para desenvolver a súa actividade durante o tempo de permanencia como traballadores en formación dentro das empresas tuteladas.
Polo exposto, esta consellería
DISPÓN:
Artigo 1º
Con cargo á aplicación orzamentaria 12.04.322S.480.0-Formación profesional FSE, dos orzamentos xerais da Comunidade Autónoma de Galicia para o 2004, convócanse catro (4) bolsas de especialización pos-formativa para alumnos de formación profesional específica do Instituto Galego de Formación en Acuicultura.
A concesión destas axudas rexerase polas bases do anexo I desta orde.
Artigo 2º
O importe global máximo que acadarán o conxunto das axudas é de sesenta e sete mil catrocentos euros (67.400 A) repartidos nas seguintes anualidades: ano 2004 (11.400 A), ano 2005 (33.600 A) e ano 2006 (22.400 A).
Disposicións derradeiras
Primeira.-Facúltase a directora xeral de Innovación e Desenvolvemento Pesqueiro para ditar as normas necesarias para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de xuño de 2004.
Enrique César López Veiga
Conselleiro de Pesca e Asuntos Marítimos
ANEXO I
Bases
Primeira.-Obxecto e dotación.
-O obxecto desta convocatoria é a concesión de catro bolsas, dúas para o ciclo de grao medio técnico en operacións de cultivo acuícola e dúas para o ciclo superior en produción acuícola, para a realización dun proxecto de xestión e produción de cría de bivalvos na modalidade de empresa tutelada. Para todos os alumnos que remataron os ciclos formativos de acuicultura no Igafa dentro dos 3 anos anteriores á publicación desta orde de convocatoria e non foron beneficiarios destas axudas con anterioridade.
-A contía de cada unha das bolsas será de oito mil catrocentos euros (8.400 A) aboables en mensualidades de setecentos euros (700 A) cada unha de acordo coas anualidades especificadas no artigo 2º e ás que se aplicará, se fose o caso, a correspondente retención fiscal.
Segunda.-Carácter da bolsa.
Dado o seu carácter formativo e de especialización, a concesión destas bolsas non implican relación laboral ou administrativa entre o beneficiario e a Consellería de Pesca e Asuntos Marítimos, aínda que si a necesaria e natural coordinación co horario e normas de funcionamento do centro onde realiza a súa formación; nin dará lugar a súa inclusión na Seguridade Social, se ben quedará incluído nunha póliza colectiva de seguro de accidentes durante o período de concesión.
Terceira.-Condicións dos aspirantes.
-Ter rematado un dos ciclos formativos no Igafa dentro dos 3 anos anteriores á publicación da presente orde de convocatoria.
-Non ter sido beneficiario destas axudas con anterioridade á publicación desta orde.
Cuarta.-Documentación e trámites.
1. A solicitude destas bolsas farase mediante escrito dirixido á Dirección Xeral de Innovación e Desenvolvemento Pesqueiro, segundo o modelo normalizado do anexo II, xunto cos seguintes documentos:
-Fotocopia compulsada do DNI.
-Currículum vitae de cada solicitante, cos documentos acreditativos dos méritos alegados.
-Fotocopia compulsada do título do ciclo formativo cursado.
-Proxecto asinado polo aspirante, para a execución e produción de cría de ameixa fina, ameixa babosa e ameixa xaponesa nun minicriadeiro, dimensionado
para a produción dun total de dez millóns de individuos, cun tamaño medio de cinco milímetros de lonxitude de concha.
-Declaración responsable de que non ten solicitado ni vai solicitar ningunha outra axuda ou subvención para a mesma finalidade procedente de calquera outra administración ou ente público.
2. O prazo de presentación de solicitudes será de 40 días naturais, contados desde o día seguinte ao da publicación desta orde no DOG.
3. A Dirección Xeral de Innovación e Desenvolvemento Pesqueiro comprobará que todas as solicitudes reúnen os requisitos establecidos na presente orde e publicará unha resolución no taboleiro de anuncios do Instituto Galego de Formación en Acuicultura coa lista de admitidos e excluídos, indicando, se é o caso, as causas de exclusión. Contra a dita resolución poderán os interesados formular reclamación para emendar erros e falta de documentos, perante a Dirección Xeral de Innovación e Desenvolvemento Pesqueiro no prazo de 10 días a partir da publicación da resolución e achegarán, se é o caso, a documentación necesaria. Transcorrido este prazo sen que se corrixan as causas de exclusión procederase ao arquivo do expediente previa resolución.
Quinta.-Outorgamento da bolsa.
1. As bolsas serán adxudicadas pola directora xeral de Innovación e Desenvolvemento Pesqueiro, por proposta da comisión de selección, e o prazo máximo para resolver o procedemento será de 2 meses.
2. A comisión de selección, presidida pola directora xeral de Innovación e Desenvolvemento Pesqueiro ou persoa en quen delegue estará, ademais, formada por dous vogais en representación do Instituto Galego de Formación en Acuicultura e un vogal en representación do Centro de Investigacións Mariñas (CIMA), un dos membros actuará como secretario.
3. Na fase de selección terase en conta os seguintes criterios de valoración:
a) Proxecto de execución elaborado polo aspirante e a súa defensa diante da comisión de valoración, puntuación máxima 6 puntos.
b) Expediente académico persoal e profesional do aspirante, puntuación máxima 4 puntos.
4. Efectuada a selección pola comisión de selección, a Dirección Xeral de Innovación e Desenvolvemento Pesqueiro, nun prazo de 10 días, fará pública a relación provisional de beneficiarios seleccionados que se publicará nos taboleiros de anuncios do Igafa e da Dirección Xeral de Innovación e Desenvolvemento Pesqueiro. Contra esta resolución poderase formular reclamación no prazo de 10 días. Transcorrido o dito prazo a comisión procederá a estudiar as reclamacións presentadas e elevará a
proposta definitiva á directora xeral, que no prazo de 10 días resolverá as adxudicacións definitivas.
5. A resolución definitiva da convocatoria farase pública no taboleiro de anuncios do centro e poñerá fin á vía administrativa. Contra esta resolución poderase interpoñer con carácter potestativo recurso de reposición perante a Dirección Xeral de Innovación e Desenvolvemento Pesqueiro no prazo dun mes ou recurso contencioso-administrativo no prazo de dous meses, contados en ambos os dous casos desde o día seguinte á notificación ou publicación da citada resolución.
6. Se, transcorridos 10 días desde a publicación da resolución de adxudicación no taboleiro de anuncios, os bolseiros non formalizasen a aceptación, perderán a bolsa e procederase a cubrir as vacantes cos suplentes nomeados.
7. A incorporación dos seleccionados a bolsa farase por rigurosa orde de puntuación e nas datas que a seguir se especifican: os dous primeros da lista de cada ciclo o día 1 de xullo de 2004 e os dous seguintes o 1 de novembro de 2004.
Sexta.
1. O beneficiario está obrigado ao reintegro total ou parcial da axuda no suposto de incumprimento das condicións establecidas para a súa concesión.
2. Ademais, está obrigado a facilitar toda a información que lle sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
Sétima.-Pagamento.
Unha vez producida a incorporación á empresa tutelada e tras ser certificada esta polo director do Igafa, procederase ao pagamento da cantidade mensual con efecto a mes vencido.
Xunto coa mencionada certificación deberase xuntar unha declaración dos beneficiarios na que manifesten que non percibiron nin están pendentes de percibir outra subvención ou axuda para a mesma finalidade de calquera outra administración ou ente público.
Oitava.-Duración.
As bolsas concederanse polo período dun ano prorrogable por outro máis a solicitude da parte interesada.
Novena.-Para o que non se estableza expresamente nesta orde, observarase o disposto nos artigos 78 e 79 do Decreto lexislativo 1/1999, do 7 de outubro (modificado pola Lei 8/1999, do 30 de decembro, de medidas fiscais e orzamentarias e de función pública e acctuacións administrativa), o Decreto 287/2000, do 21 de decembro, e demais normativa que sexa de aplicación.
CONSELLERÍA DE FAMILIA, XUVENTUDE, DEPORTE
E VOLUNTARIADO